Hof sê vandag oor Grace MugabeGrace Mugabe. Foto: (AP Photo/Tsvangirayi Mukwazhi, File) Die Noord-Gautengse hooggeregshof gaan na verwagting Vrydag uitspraak lewer in AfriForum en Gabriella Engels se aansoek om die diplomatieke immuniteit wat aan Grace Mugabe, Zimbabwe se presidentsvrou, toegestaan is, te heroorweeg. AfriForum, wat Engels verteenwoordig, het die hooggeregshof in Pretoria op 19 September genader om Mugabe as party te voeg tot die aansoek om hersiening rakende die besluit om diplomatieke immuniteit aan haar toe te staan nadat sy van aanranding op Engels aangekla is. Mugabe het Engels, ŉ 20-jarige model, na bewering op 13 Augustus in ŉ hotelkamer in Sandton met ŉ kragkabel aangerand. Engels het ŉ saak van aanranding teen Mugabe aanhangig gemaak, maar Maite Nkoana-Mashabane, minister van internasionale betrekkinge, het diplomatieke immuniteit aan haar toegestaan waarna Mugabe na Zimbabwe terug is. Mugabe het daarna glo in ŉ verklaring ontken sy het Engels aangerand en daarenteen beweer dat ŉ “dronk en versteurde” Engels haar met ŉ mes aangeval het en dat Mugabe oorweeg om ŉ aanklag van poging tot moord aanhangig te maak. “Dit is ŉ patetiese poging om haarself los te wikkel. Ek kan nie sien hoe daar ŉ punt bereik kon word waar my dogter haar met ŉ mes kon aanval as sy so baie lyfwagte het wat haar heeltyd vergesel nie,” het Debbie Engels, Gabriella se ma, tydens die aansoek op 19 September buite die hooggeregshof aan verslaggewers gesê. Lees alle vorige berigte oor Grace Mugabe op Maroela Media. Gabriella (links) en Debbie Engels buite die hof. Foto: Brenda Masilela / ANA